Langeraad rand drie bejaardes aanFoto ter illustrasie: Pixabay ŉ Uitsonderlik lang inbreker het binne ŉ week twee keer op ŉ groot aftreeoord in Port Elizabeth toegeslaan en die vrees bestaan dat hy weer toegang kan verkry. Maureen Andreka, uitvoerende hoof van die Algoabaai-bejaarderaad, sê die inbreker wat die afgelope twee Sondae in die middernagtelike ure ingebreek het by inwoners van die Buffelsfontein Village, word as “aantreklik” beskryf en “lyk glad nie soos ŉ misdadiger nie”. Hy is nie groot gebou nie, vertel sy, maar so lank dat hy moet buk om by ŉ deur in te kom. Wagte vertel die man is lank genoeg om iemand met gemak oor die 2,4 m hoë elektriese heining te tel Die oord se veiligheidsmaatskappy het hom ook by ander persele op hul veiligheidskameras vasgevang. Andreka sê wagte vertel die man is lank genoeg om iemand met gemak oor die 2,4 m hoë elektriese heining om Buffelsfontein te tel. Dis nie bekend hoe die hemelbesem toegang tot die oord verkry het nie, maar hy het in die eerste voorval, voorverlede Sondag in die vroeë oggendure, glo ŉ staalpyp afgebreek en ŉ eenheid se veiligheidsdeur daarmee oopgekap. Hy het die inwoner glo aangerand en weggekom met haar TV-stel. In die tweede voorval, die afgelope Sondag, het hy ŉ egpaar in hul kothuis oorval en ook beroof. Hulle is nog te getraumatiseerd om oor die aanval te praat. Andreka sê hulle oorweeg dit om die sowat 900 toegangsdiskette wat die 405 inwoners en hul naasbestaandes het, terug te neem en nuwes uit te reik om te probeer verhoed dat die inbreker weer toegang kry. Baie voel steeds hulle is veilig in die oord, ondanks wat alles in die land aangaan “Party van die inwoners is bang,” vertel sy, “maar baie voel steeds hulle is veilig in die oord, ondanks wat alles in die land aangaan. Een vrou se familie wou haar verskuif, maar sy dring daarop aan om hier te bly, want dis haar huis, sê sy.” Volgens Andreka voel niemand hulle kan nie langer daar aanbly nie. “Baie het in elk geval nie ŉ keuse nie, want hulle kry maatskaplike toelae en sal nêrens anders woonplek met hul karige inkomste kan bekostig nie.”